După încercări nereușite în trecut, parlamentarii revin cu noi inițiative de majorare a limitei de viteză în localități, cu argumentul fluidizării traficului, în particular al celui comercial. De data aceasta, limita de viteză în interiorul localităților este propusă a fi majorată la 60 km/ h pe traseul drumurilor naționale și europene.

În octombrie 2016, mai mulți parlamentari PSD propuseseră creșterea limitei de viteză în localități de la 50 km/ h la 70 km/ h pentru motociclete și automobile personale, respectiv la 60 km/ h pentru celelalte tipuri de autovehicule.

Cum această propunere nu a fost validată de Parlament, deputatul PSD Mihai Weber propne acum o nouă variantă de majorare a limitei de viteză din localități.

Acesta invocă date statistice conform cărora viteza medie comercială de deplasare în traficul național, pe autostrăzi, drumuri europene și naționale, ar fi de 45 km/ h, iar în traficul local, drumuri județene sau locale, ar fi de doar 25km/ h.

”Situația este cu atât mai gravă cu cât din cauza timpilor de traversare a teritoriului național, companiile private nu pot onora contracte importante ce presupun un anumit timp de livrare a mărfurilor perisabile sau sensibile”, afirmă deputatul social-democrat.

Prin urmare, acesta propune modificarea vitezei maxime de circulație la la 60 km/ h în localitățile de pe drumurile naționale sau europene pentru toate categoriile de autovehicule.

Excepție de la această reglementare vor face orașele și municipiile, unde limitele de viteză mai mari de 50 km/h vor putea fi stabilite numai cu avizul poliției.

”Această reglementare ar urma să vină și în sprijinul transportatorilor și investitorilor, care astfel vor reduce semnificativ timpul de transport al mărfurilor. Pentru restul participanților la trafic, persoane fizice, reducerea timpilor petrecuți la volan va avea ca urmare reducerea oboselii și o probabilitate mai mică de producere a unor evenimente în trafic”, susține inițiatorul proiectului.